Francis Vāgners

Francis Jākobs Vāgners (; dzimis ) ir profesionāls basketbolists no Vācijas, kurš spēlē vieglā uzbrucēja pozīcijā. Kopš 2021. gada viņš pārstāv Nacionālās basketbola asociācijas (NBA) komandu Orlando "Magic", kur ātri nostiprinājies kā viens no komandas nozīmīgākajiem spēlētājiem. Vāgners ir arī Vācijas basketbola izlases dalībnieks, ar kuru viņš piedalījies Eiropas čempionātos un 2023. gada FIBA Pasaules kausā, kur izlase izcīnīja zelta medaļu.

 Agrīnā dzīve un izglītība 
Francis Vāgners piedzima un uzaudzis Berlīnē, Vācijā, kur arī aizsāka savas sportista gaitas. Viņa ģimene bija cieši saistīta ar sportu, un nozīmīgu ietekmi viņa karjeras izvēlē atstāja vecākais brālis Morics Vāgners, kurš kļuva par profesionālu basketbolistu, spēlēja NCAA un NBA, vēlāk pārstāvot arī to pašu klubu — Orlando "Magic" — un Vācijas izlasi kopā ar Franci. Bērnībā Vāgners nodarbojās ar dažādiem sporta veidiem, taču visvairāk aizrāvās ar basketbolu. Pirmie nopietnie soļi tika sperti Berlīnes kluba Alba Berlin jaunatnes sistēmā, kas ir viena no spēcīgākajām basketbola skolām Vācijā. No 2016. līdz 2018. gadam viņš spēlēja Alba Berlin junioru un 2. komandā, bet 2018. gada pavasarī debitēja Vācijas Bundeslīgā (BBL). Tajā pašā gadā viņš ar Alba U19 komandu izcīnīja NBBL čempiona titulu un tika atzīts par finālturnīra MVP.

Jaunatnes gados Vāgners regulāri pārstāvēja savu klubu dažādās Vācijas jauniešu līgās, pakāpeniski nostiprinoties kā viens no perspektīvākajiem spēlētājiem. Brāļa Morica panākumi kalpoja kā papildu motivācija, un abi bieži trenējās kopā, kas sekmēja Franča profesionālo izaugsmi.

 Klubu karjera 
 Alba Berlin 
Franča Vāgnera pirmie profesionālie soļi bija saistīti ar Alba Berlin – vienu no spēcīgākajiem Vācijas klubiem. Pēc vairākiem gadiem jauniešu sistēmā viņš 2018. gada 27. aprīlī, kad viņam bija 16 gadi, debitēja kluba pirmajā komandā Vācijas Bundeslīgas (BBL) spēlē pret Frankfurtes Fraport Skyliners. Debijas mačā viņš laukumā pavadīja nepilnas astoņas minūtes un guva 2 punktus. 2018./2019. gada sezonā Vāgners spēlēja ar dubulto licenci, tas ir, paralēli Alba Berlin sastāvam BBL viņš tika izīrēts arī sadarbības klubam SSV Lokomotive Bernau (2. līga ProB). Tajā pašā sezonā viņš guva pieredzi arī Eiropas līmenī, piedaloties 7DAYS EuroCup turnīrā, kur aizvadīja 22 spēles (vidēji 9:29 minūtēs guva 2,5 punktus un izcīnīja 1,2 atlēkušās bumbas).

2018./2019. gada sezonā Bundeslīgas čempionātā viņš Alba Berlin rindās nospēlēja 35 spēles (vidēji 12:22 minūtēs guva 4,6 punktus un izcīnīja 1,3 atlēkušās bumbas), palīdzot komandai kļūt par Vācijas vicečempioni. Vāgnera sniegums izcēlās ar disciplīnu, daudzpusību un spēju pielāgoties dažādām pozīcijām, kas Vācijas basketbolā padarīja viņu par vienu no perspektīvākajiem jaunajiem talantiem. Par savu sniegumu viņš tika apbalvots ar easyCredit BBL balvu Bester deutscher Nachwuchsspieler U22 (labākais jaunais vācu spēlētājs U22), bet pieredze augsta līmeņa profesionālajā klubā kļuva par nozīmīgu pamatu viņa turpmākajai karjerai NCAA un NBA.

 NCAA karjera 
2019. gadā pēc pieredzes gūšanas Alba Berlin sastāvā Francis Vāgners pievienojās Mičiganas Universitātes basketbola komandai Michigan Wolverines, kur savulaik bija spēlējis arī viņa vecākais brālis Morics. Pirms debijas viņš guva labās plaukstas locītavas lūzumu un izlaida pirmās sezonas nedēļas, taču 2019. gada 27. novembrī atgriezās laukumā Battle 4 Atlantis turnīrā pret Aiovas Štata universitāti. Savā pirmajā NCAA sezonā (2019/2020) Vāgners nostiprinājās komandas sākumsastāvā un demonstrēja daudzpusīgu sniegumu gan uzbrukumā, gan aizsardzībā. Viņš 27 spēlēs vidēji guva 11,6 punktus un izcīnīja 5,6 atlēkušās bumbas, tika trīsreiz atzīts par Big Ten Freshman of the Week un iekļauts Big Ten All-Freshman Team. 2020. gada 1. martā pret Ohaio Štata universitāti viņš aizvadīja savu pirmo double-double spēli. 2020. gada COVID-19 pandēmijas dēļ NCAA turnīrs tika atcelts.

Otrajā sezonā (2020/2021) viņa loma komandā kļuva vēl nozīmīgāka — Vāgners starta pieciniekā sāka 28 spēles, vidēji guva 12,5 punktus un izcīnīja 6,5 atlēkušās bumbas, palīdzēja Wolverines izcīnīt Big Ten regulārās sezonas čempiontitulu un ar pirmo numuru kvalificēties NCAA turnīram. Komanda sasniedza Elite Eight, un Vāgners, cita starpā, pret Floridas štatu guva 13 punktus un izcīnīja 10 atlēkušās bumbas. Individuāli viņš tika iekļauts All-Big Ten otrajā komandā (treneru vērtējumā) un trešajā komandā (mediju vērtējumā), kā arī saņēma akadēmiskos apbalvojumus (CoSIDA Academic All-America, Academic All-Big Ten). Lai gan universitātē viņš pavadīja tikai divas sezonas, Vāgners koledžu basketbolā sevi apliecināja kā vienu no labākajiem vācu basketbolistiem. Pēc 2020/2021. gada sezonas viņš atteicās no atlikušajām studiju un spēlēšanas iespējām un pieteicās 2021. gada NBA draftam, kur viņu izraudzījās Orlando "Magic".

 NBA karjera 
Francis Vāgners pieteicās 2021. gada NBA draftam, kur viņu ar kopējo 8. numuru izraudzījās Orlando "Magic". 2021. gada 3. augustā viņš parakstīja debitanta līgumu ar klubu, kļūstot par vienu no augstāk draftētajiem vācu basketbolistiem NBA vēsturē (vēl augstāk draftētie Vācijas basketbolisti ir Šons Bredlijs ar 2. numuru 1993. gada draftā un Kriss Kāmans ar 6. numuru 2003. gadā, bet abiem ir arī ASV pilsonība, ar 8. numuru arī ir draftēts Detlefs Šremfs, savukārt Vācijas leģenda Dirks Novickis draftēts ar 9. numuru). Savu NBA debiju Vāgners piedzīvoja 2021. gada 20. oktobrī pret Sanantonio "Spurs", 32 minūtēs gūstot 12 punktus, izcīnot 4 atlēkušās bumbas, atdodot 2 rezultatīvas piespēles un bloķējot 2 metienus. Jau debitanta sezonā viņš nostiprinājās kā viens no komandas vadošajiem spēlētājiem, vidēji spēlē gūstot vairāk nekā 15 punktus. Par sniegumu 2021. gada decembrī viņš tika atzīts par Austrumu konferences Mēneša debitantu, bet sezonas noslēgumā iekļauts NBA All-Rookie First Team simboliskajā izlasē.

2021. gada 28. decembrī Vāgners guva tobrīd karjeras rekordu — 38 punktus pret Milvoki "Bucks"; šādu rezultātu viņš atkārtoja 2024. gada 4. februārī uzvarā pār Detroitas "Pistons". Turpmākajās sezonās viņš katru gadu uzlaboja savus statistiskos rādītājus un kļuva par vienu no Orlando uzbrukuma līderiem, izceļoties ar daudzpusīgu spēli — precīziem tālmetieniem, spēju radīt situācijas komandas biedriem un aktīvu darbību aizsardzībā. 2024. gada jūlijā Magic ar Vāgneru noslēdza piecu gadu maksimālo debitanta līguma pagarinājumu 224 miljonu USD vērtībā (ar iespējām līdz 269 miljoniem). 2024.–2025. gada sezonas sākumā viņš demonstrēja karjeras rezultatīvāko sniegumu, taču decembrī guva labās slīpās muskuļa plīsumu, kā dēļ izlaida 20 spēles; sastāvā atgriezās 2025. gada 23. janvārī.

NBA izslēgšanas spēļu turnīros Vāgners sevi apliecināja kā nozīmīgu spēlētāju. 2024. gada pirmajā kārtā pret Klīvlendas "Cavaliers" (sērija 3–4) viņš ceturtajā spēlē guva 34 punktus un izcīnīja 13 atlēkušās bumbas, bet 2025. gada pirmajā kārtā pret Bostonas "Celtics" trešajā spēlē izcēlās ar 32 punktiem, 7 atlēkušajām bumbām un 8 piespēlēm (sēriju Celtics noslēdza 4–1). Stabilais sniegums ir ļāvis Vāgneram nostiprināties kā vienam no spilgtākajiem jaunās paaudzes vācu basketbolistiem NBA un komandas ilgtermiņa balstiem.

 Statistika regularajā sezonā
+GadsKomandaOrlando 79  79  30.7  .468  .354  .863  4.5  2.9  .9  .4  15.2Orlando 80  80  32.6  .485  .361  .842  4.1  3.5  1.0  .2  18.6Orlando 72  72  32.5  .482  .281  .850  5.3  3.7  1.1  .4  19.7Orlando 60  60  33.7  .463  .295  .871  5.7  4.7  1.3  .4  24.2Karjera 291  291  32.3  .474  .322  .856  4.8  3.7  1.0  .3  19.1

 Statistika izslēgšanas spēlēs
+GadsKomanda2024Orlando 7  7  37.0  .408  .265  .886  6.9  4.4  .7  1.3  18.92025Orlando 5  5  39.0  .443  .189  .769  4.8  5.6  1.2  .4  25.8Karjera 12  12  37.8  .427  .225  .843  6.0  4.9  .9  .9  21.8

 Karjera Vācijas izlasēs 
Francis Vāgners jau agrā vecumā pārstāvēja Vācijas jauniešu izlases. Viņš spēlēja gan U-16, gan U-18 līmeņos, izceļoties ar stabilu sniegumu un kļūstot par vienu no perspektīvākajiem jaunajiem basketbolistiem valstī. 2017. gada FIBA U-16 Eiropas čempionātā viņš 5 spēlēs vidēji guva 7,4 punktus, bet 2019. gada FIBA U-18 Eiropas čempionātā Grieķijā (Vološā) — 6 spēlēs vidēji 13 punktus un 4,8 atlēkušās bumbas. 2018. gadā viņš kopā ar Vācijas U-18 izlasi uzvarēja Alberta Šveicera turnīrā Manheimā, finālā ar 88:66 pārspējot Austrāliju. Oficiālās FIBA U-20 sacensībās Vāgners nepiedalījās. Pieaugušo izlasē Vāgners debitēja 2022. gada augustā pārbaudes spēlē pret Beļģiju, kur guva 23 punktus. Tajā pašā gadā viņš piedalījās EuroBasket 2022, kur Vācija izcīnīja bronzas medaļas, 3. vietas spēlē pārspējot Poliju ar 82:69; turnīrā viņš vidēji guva 15,2 punktus, metot ar 53,1% precizitāti no spēles un 46,3% tālmetienos.

Viens no nozīmīgākajiem karjeras panākumiem bija 2023. gada FIBA Pasaules kauss, kur Vācija pirmoreiz vēsturē kļuva par pasaules čempioni, finālā ar 83:77 uzvarot Serbiju. Vāgners finālspēlē guva 19 punktus un izcīnīja 7 atlēkušās bumbas, bet turnīra kopvērtējumā viņš tika iekļauts All-Second Team simboliskajā izlasē. Ar savu daudzpusīgo sniegumu Vāgners nostiprinājies kā nozīmīgs Vācijas izlases spēlētājs, palīdzot komandai konkurēt Eiropas un pasaules basketbola elitē.

 Ārējās saites 

Kategorija:2001. gadā dzimušie
Kategorija:Berlīnē dzimušie
Kategorija:Vācijas basketbolisti
Kategorija:Vieglie uzbrucēji
Kategorija:Orlando "Magic" spēlētāji
Kategorija:Pasaules čempioni basketbolā